Anne Baastrup (SF), 1999-12-10:
De to forslag, som vi har til debat i dag, viser jo, hvor utrolig svært det er.
Dansk Folkepartis forslag, det er et forslag om hætteforbud ved demonstrationer el. lign.
De Konservatives og Venstres forslag er forbud mod maskering som sådan.
Sagen er den - og der har hr. Helge Adam Møller altså taget Hanne Bech Hansen, Københavns politichef, sådan lidt rundt i et citat.
Hanne Bech Hansen har sagt: Man kan måske gå ind og diskutere spørgsmålet om forbud mod hætter i forbindelse med demonstrationer, men maskeringsforbud som sådan, det havde hun ikke lige et par ord til.
Det synes jeg at vi skylder fru Hanne Bech Hansen.
Der er ingen tvivl om, at det er snublende nært at støtte et forbud mod maskering, for der er ikke nogen af os, der vil have, at utilpassede unge skal have lov til at smadre ruder og stjæle som gale, vælte biler og sætte dem i brand osv.
Ingen kan forsvare den adfærd.
Spørgsmålet er bare, om et forbud mod maskering vil være vejen frem.
Der er jo forskellige situationer, hvor et maskeringsforbud vil blive besynderligt og egnet til omgåelse.
Forslagsstillerne har selv i begge forslagene været inde på det: de iranske flygtninge, der demonstrerer mod præstestyret, cyklistdemonstrationen, der demonstrerer mod forurening i København. Konflikten med ytringsfriheden tror jeg også, at forslagsstillerne vil tage højde for. Hvis det er, at man demonstrerer mod eksempelvis statsministeren og render rundt med en maske, der ligner statsministeren, så vil det jo være i strid med ytringsfriheden, hvis vi forbød det.
Så det vil man givet også acceptere.
Men der, hvor jeg i virkeligheden tror, at det helt alvorlige problem er, det er, at man ikke får en ordentlig dialog med de unge.
Man får ikke en dialog med dem
om, at de skal lade være med at maskere sig, fordi det bliver jo sjovt.
Det bliver jo ikke kampen mod nazisterne, eller hvem det nu er, de demonstrerer imod,
der bliver det interessante, nej, det bliver, om de kan drille politiet ved at maskere sig på en sådan måde, at de kan blive snuppet og måske få sig en bøde.
Det er det, der bliver kampen i stedet for den demokratiske samtale.
Vi mister så også muligheden for at tage snakken med dem, få dem til at forstå, at det er fuldstændig uacceptabelt.
Hvis de vil demonstrere mod nazisterne, så skal de ligesom alle os andre vise deres ansigt.
Jo flere vi er, desto sværere bliver det for nogen som helst at angribe os, der ikke vil finde os i fascismen.
Der er alle de der undtagelser - dem skal jeg ikke komme ind på.
Men de unge render alle sammen rundt med hætter.
Jeg har en hel del børn, og samtlige af ungerne har sweatshirts med hætter på, man kan tage op, og de fleste af dem har også en snor i.
Den er ikke røget ud i vaskemaskinen
endnu, så de kan snøres til. Når vi ser på nogle af de tyske delstaters måde at forvalte maskeringsforbudet på, så viser det sig jo nemlig, at politiet også nogle steder går ind og giver forebyggende bøder, hvis man har noget tøj på, som kunne anvendes til at maskere sig med.
Og så kunne vi stå i en situation, hvis der kommer tre unge fra en hiphopkultur, der alle sammen bærer den her type tøj, at man så kunne give dem en forebyggende bøde.
Det betyder i virkeligheden, at samtlige unge mellem 15 og 18 år kan stå i en situation, hvor de får en forebyggende bøde, hvis man følger Det Konservative Folkepartis forslag, men ikke, sådan som jeg har forstået det, hvis man følger Dansk Folkepartis forslag.
Jeg tror simpelt hen, at det vil give de unge en forkert opfattelse af, hvad politiets rolle er i samfundet.
Det, vi skal i stedet for, er, at vi skal sikre, at de unge får tillid til politiet, at de unge altid kan være trygge ved, at politiet er på deres side, og ikke er nogle, der måske en dag kan give dem en forebyggende bøde, fordi de går med noget tøj, som politiet mener kan anvendes til at formumme sig med.
Det er den udvikling, vi skal frem til.
Vi skal ikke frem til, at politiet bliver de unges fjende.
Og jeg vil godt til slut sige: Der skal ikke herske tvivl om, at SF synes, at de optøjer, der var i Torup - overtrædelse af straffelovens § 134 eller også var det § 134a, det skal jeg ikke kunne tage stilling til - er uacceptable.
Det er uacceptabelt, at man ikke vil vise sit ansigt, når man demonstrerer.
Der er ingen grund til, at man ikke gør det.
Det, der skete på Nørrebro den nat, er uacceptabelt og voldsomt strafbart.
Men det må ikke få os andre til at give efter for det, der er det helt, helt afgørende, hvis vi skal udvikle vores demokrati, nemlig at vi skal snakke med de unge i stedet for at angribe dem med forbud.
Vi skal passe på, at vi ikke giver politiet nogle beføjelser, som de føler sig forpligtet til at anvende, hvis det så betyder, at vi kommer til at mangle den dialog med de unge, som er så forfærdelig vigtig.